Dieretuin-staking: Hof tree inDie hof het sy stem dik gemaak teen sommige werkers wat die naweek te midde van die skoolvakansie op ŉ staking by die Nasionale Dieretuin in Pretoria gegaan het, om hulself in toom te hou. Personeellede wat verbonde is aan die National Trade Union Congress (NTUC) het Saterdag om 12:00 begin staak. Die dispuut hou verband met ŉ ooreenkoms wat in 2009 onderteken is tussen die dieretuin en verskeie vakbonde wat betref ŉ sewedag-werkweek. NTUC eis nou dat dié ooreenkoms gekanselleer word en dat werknemers oortydbetaling moet ontvang wanneer hulle oor naweke werk. Kragtens die huidige ondertekende ooreenkoms word Saterdae beskou as normale werkdag en werknemers ontvang oortydbetaling vir Sondae. Craig Allenby, woordvoerder van die dieretuin, het Donderdag aan Maroela Media gesê die dieretuin se bestuur het laat Dinsdag reeds ŉ dringende interdik teen die organiseerders van die NTUC-staking bekom en dié hofdokumente is Woensdag aan die vakbond oorhandig. Aldus die interdik mag die stakers nie nader as vyf meter van die ingang van die dieretuin kom nie, nie rommel strooi of niestakende werkers intimideer of verhoed om in die perseel in te gaan nie. Allenby het gesê die staking gaan nog voort, maar Woensdag was daar geen gewelddadige voorvalle nie. Vroeër die week is rommel by die ingang gestrooi en niestakende werkers is aangerand en geïntimideer en verhoed om by die perseel in te kom. Daar was ook sake van beskadiging aan eiendom aangemeld. “Kriminele aanklagte is reeds aanhangig gemaak teen stakers wat niestakende werkers aangerand het,” het Allenby gesê. Allenby het gesê bedrywighede by die dieretuin gaan voort en besoekers is veilig. “Slegs ŉ derde van die personeel neem deel aan die staking. Al die diere word steeds goed versorg en ons het tydelike werkers ingebring om na die perseel en diere om te sien,” het hy bygevoeg. “Die bestuur van die dieretuin wil inwoners gerusstel dat die beste gedoen word om die welstand van die diere en die veiligheid van ons besoekers te verseker.” Allenby het gesê daar is ŉ beperkte impak op besoekers en bedrywighede in die dieretuin. Die dieretuin het ŉ beroep op die publiek gedoen om tydens die staking geduldig te wees.